Papa Francisc: Dacă îi permitem lui Iisus să ne ia de mână, nicio tristeţe nu va avea ultimul cuvânt
- Emanuel Nițulescu
- 31 martie 2024, 09:45
Papa Francisc a luat parte, sâmbătă seară, la Slujba de Înviere de la Bazilica Sfântul Petru. Vineri, Papa Francisc, în vârstă de 87 de ani, şi-a anulat din motive de sănătate, participarea la procesiunea din Vinerea Mare, care a avut loc la Colosseumul din Roma.
Papa Francisc a vorbit despre mormântul gol al lui Iisus
Sărbătoarea Paștelui Catolic a început cu ritul evocator al binecuvântării focului, urmat de procesiunea lumânărilor, în timp ce s-a cântat Lumen Christi şi luminile Bazilicii s-au aprins în toată strălucirea lor. La sărbătoare au primit botezul şi confirmarea a opt catehumeni din Italia (4), Coreea de Sud (2), Japonia (1) şi Albania (1).
În omilia pe care a citit-o în fața mulțimii, Papa Francisc a reflectat asupra vizitei femeilor la mormântul gol al lui Isus, atrăgând atenţia asupra a două momente cruciale ale acestui eveniment.
"Acea piatră, un obstacol copleşitor", a spus Papa, "simboliza ceea ce femeile simţeau în inima lor. Reprezenta sfârşitul speranţelor lor, acum spulberate de misterul obscur şi dureros care punea capăt viselor lor".
Papa ne-a spus să vedem puterea lui Dumnezeu
Papa Francisc, a mai spus că şi noi uneori suntem copleşiţi de tristeţe şi disperare: "Întâlnim aceste pietre de mormânt în golul lăsat de moartea celor dragi, în eşecurile şi temerile care ne împiedică să realizăm binele pe care vrem să-l facem", dar şi "în toate formele de egocentrism care ne înăbuşă impulsurile de generozitate şi de iubire sinceră, în zidurile de cauciuc ale egoismului şi indiferenţei care ne reţin în efortul de a construi oraşe şi societăţi mai drepte şi mai umane, în toate aspiraţiile noastre de pace care sunt spulberate de ura crudă şi de brutalitatea războiului".
Dar, aceleaşi femei au văzut și că acea piatră grea fusese dată la o parte, arătând astfel puterea lui Dumnezeu: "Victoria vieţii asupra morţii, triumful luminii asupra întunericului, renaşterea speranţei în mijlocul ruinelor eşecului".
Papa i-a invitat pe credincioşi să "ridice privirea" spre El
Papa Francisc i-a invitat pe credincioşi să-și "ridice privirea" spre El, pentru a trece peste greutăți cu ajutorul puterii date de credința în Dumnezeu: "Dacă îi permitem lui Iisus să ne ia de mână nicio experienţă de eşec sau de tristeţe, oricât de dureroasă ar fi, nu va avea ultimul cuvânt asupra sensului şi destinului vieţii noastre".
Primindu-l pe Iisus, "Paştele nostru", "Dumnezeul vieţii", în vieţile noastre şi spunându-i "da", a adăugat Papa, "nicio piatră nu va bloca drumul spre inimile noastre, niciun mormânt nu va suprima bucuria vieţii, niciun eşec nu ne va condamna la deznădejde".
"Să ne ridicăm ochii spre el, Domnul Înviat", a conchis el, "şi să mergem înainte cu certitudinea că, pe fundalul obscur al speranţelor noastre eşuate şi al morţii noastre, viaţa veşnică pe care a venit să o aducă este chiar acum prezentă în mijlocul nostru".
"Omul durerii nu mai este în închisoare: el a deschis o breşă în zid; se grăbeşte să vă întâlnească. În întuneric, lăsaţi să răsune un strigăt de bucurie neaşteptat: El este viu; a înviat!", a spus Papa.
Papa Francisc și-a limitat participările la evenimente
Papa Francisc și-a anulat participarea la procesiunea din Vinerea Mare care a avut loc la Colosseumul din Roma, pentru a-şi "păstra sănătatea", potrivit Vaticanului, în condițiile în care, în ultimele săptămâni a anulat mai multe astfel de participări, motivând probleme de sănătate. De asemenea, din cauza unei afecţiuni la genunchi, Papa este nevoit să apeleze la un baston sau la scaunul cu rotile, atunci când se deplasează.